CELEX: 32016D2004
Language: da
Date: 2016-11-14 00:00:00
Title: Kommissionens gennemførelsesafgørelse (EU) 2016/2004 af 14. november 2016 om ændring af gennemførelsesafgørelse 2013/780/EU om undtagelse fra artikel 13, stk. 1, nr. ii), i Rådets direktiv 2000/29/EF for så vidt angår afbarket savskåret træ af Quercus L., Platanus L. og Acer saccharum Marsh. med oprindelse i USA (meddelt under nummer C(2016) 7181)

16.11.2016   
            
            
               DA
            
            
               Den Europæiske Unions Tidende
            
            
               L 308/62
            
         KOMMISSIONENS GENNEMFØRELSESAFGØRELSE (EU) 2016/2004
   af 14. november 2016
   om ændring af gennemførelsesafgørelse 2013/780/EU om undtagelse fra artikel 13, stk. 1, nr. ii), i Rådets direktiv 2000/29/EF for så vidt angår afbarket savskåret træ af Quercus L., Platanus L. og Acer saccharum Marsh. med oprindelse i USA
   
      
         (meddelt under nummer C(2016) 7181)
      
   
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 2000/29/EF af 8. maj 2000 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (1), særlig artikel 15, stk. 1, andet led, og
   ud fra følgende betragtninger:
   
               (1)
            
            
               Ved direktiv 2000/29/EF er der fastsat beskyttelsesforanstaltninger mod indslæbning i Unionen af skadegørere på planter og planteprodukter. Ved artikel 1 i Kommissionens gennemførelsesafgørelse 2013/780/EU (2) gives der mulighed for en undtagelse fra beskyttelsesforanstaltningerne i henhold til direktiv 2000/29/EF, og medlemsstaterne bemyndiges til at tillade, at Quercus L., Platanus L. og Acer saccharum Marsh. med oprindelse i USA indtil den 30. november 2016 indføres på deres område, uden at det ledsages af plantesundhedscertifikat, forudsat at træet opfylder betingelserne i bilaget til nævnte gennemførelsesafgørelse.
            
         
               (2)
            
            
               Ved Kommissionens gennemførelsesafgørelse (EU) 2015/893 (3) er der fastsat krav for indførslen til Unionen af afbarket savskåret træ af Platanus L. og Acer spp. med oprindelse i tredjelande. Kravene betragtes som nødvendige for plantesundhedsbeskyttelsen på Unionens område for så vidt angår Anoplophora glabripennis (Motschulsky), og ingen undtagelse herfra bør betragtes som berettiget. De pågældende sorter af afbarket savskåret træ bør derfor ikke længere være omfattet af den undtagelse, som gennemførelsesafgørelse 2013/780/EU giver mulighed for.
            
         
               (3)
            
            
               I lyset af de oplysninger, som medlemsstaterne regelmæssigt forelægger for Kommissionen, kan det konkluderes, at anvendelsen af de specifikke betingelser i bilaget til gennemførelsesafgørelse 2013/780/EU er tilstrækkelig til at forhindre indslæbning af skadegørere i Unionen. Medlemsstaterne bør fortsat anvende de pågældende betingelser for så vidt angår afbarket savskåret træ af Quercus L. med oprindelse i USA. Vurderingen af de tekniske oplysninger, som USA har forelagt, viser, at Kiln Drying Sawn Hardwood Lumber Certification Program, der er omhandlet i artikel 2, stk. 3, i gennemførelsesafgørelse 2013/780/EU, fungerer effektivt.
            
         
               (4)
            
            
               Derfor bør undtagelsen for så vidt angår afbarket savskåret træ af Quercus L. med oprindelse i USA forlænges indtil den 31. december 2026 for at undgå unødvendige forstyrrelser i handelen med det pågældende træ.
            
         
               (5)
            
            
               Gennemførelsesafgørelse 2013/780/EU bør derfor ændres.
            
         
               (6)
            
            
               Foranstaltningerne i denne afgørelse er i overensstemmelse med udtalelse fra Den Stående Komité for Planter, Dyr, Fødevarer og Foder —
            
         VEDTAGET DENNE AFGØRELSE:
   Artikel 1
   Ændring af gennemførelsesafgørelse 2013/780/EU
   I gennemførelsesafgørelse 2013/780/EU foretages følgende ændringer:
   
               1)
            
            
               Artikel 1 affattes således:
               »Artikel 1
               Som undtagelse fra artikel 13, stk. 1, nr. ii), i direktiv 2000/29/EF bemyndiges medlemsstaterne til at tillade, at afbarket savskåret træ af Quercus L. med oprindelse i USA og henhørende under en af de KN-koder og varebeskrivelser, der er fastsat i del B, kapitel I, punkt 6, i bilag V til nævnte direktiv, indføres på deres område, uden at det ledsages af plantesundhedscertifikat, forudsat at det pågældende træ opfylder betingelserne i bilaget til denne afgørelse.«
            
         
               2)
            
            
               I artikel 3 ændres datoen »30. november 2016« til »31. december 2026«.
            
         Artikel 2
   Adressater
   Denne afgørelse er rettet til medlemsstaterne.
   
      Udfærdiget i Bruxelles, den 14. november 2016.
      
         
            På Kommissionens vegne
         
         Vytenis ANDRIUKAITIS
         
            Medlem af Kommissionen
         
      
   
   
      (1)  EFT L 169 af 10.7.2000, s. 1.
   
      (2)  Kommissionens gennemførelsesafgørelse 2013/780/EU af 18. december 2013 om undtagelse fra artikel 13, stk. 1, nr. ii), i Rådets direktiv 2000/29/EF for så vidt angår afbarket savskåret træ af Quercus L., Platanus L. og Acer saccharum Marsh. med oprindelse i USA (EUT L 346 af 20.12.2013, s. 61).
   
      (3)  Kommissionens gennemførelsesafgørelse (EU) 2015/893 af 9. juni 2015 om foranstaltninger mod indslæbning og spredning i Unionen af Anoplophora glabripennis (Motschulsky) (EUT L 146 af 11.6.2015, s. 16.)